《木绵怨》
元代·方回

湖山一笑乾坤破，欺孤弱寡成迁播。不念六宫将北行，太师双拥婵娟卧。

甬东香艳到漳南，争看并蒂芙蓉过。天兵及颈幸全尸，想见骈肩泪珠堕。

木绵花下痛犹新，已向谁家踏舞茵。长头未及死肉冷，折齿遽专妆面春。

赤城战场夜避火，万里又随燕塞尘。肉食酪浆更苟活，不惭金谷坠楼人。

万户郎君遄卒死，却自金台还故里。嗟尔薄命两佳人，三为人妾亦可已。

巧画蛾眉拙针线，空自纤纤长十指。后堂执乐换小名，更事少年贵公子。

忆昔军中入相时，潜搜密逻渔妖姬。民间妻女凛不保，何啻如花三五枝。

曲江近前少陵恐，今日总孕他人儿。贱获淫婢何所知，但为权臣深惜之。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。